《月夜行泾县道中》
清代·鄂容安

奋策发南陵，暮色二十里。月出空山空，山深月如水。

露下凉虫吟，松香滴石髓。峰峦转曲折，涧壑亦何美。

几处泉声回，尽入稻田里。山家安稳眼，犬吠隔林起。

竟夜此中行，月落朝霞紫。

作者简介：（1714—1755）清满洲镶蓝旗人，字休如，号虚亭，西林觉罗氏，鄂尔泰长子。雍正十一年进士。充军机处章京。乾隆间历编修、兵部侍郎、河南巡抚、两江总督。授参赞大臣，从征伊犁。会阿睦尔撒纳叛，力战不支，自尽，谥刚烈。工诗，有《鄂虚亭诗草》。